Yom pjaní malala jos tepyala.
Jupj Lázaro lotsja.
Betania moꞌo pǘꞌütsja.
Neꞌaj Betania moꞌo tapatja wa Lázaro toꞌopan manas.
María lotsja pjaní wa,
Marta lotsja pjaní wa.
(María niná quepan qjuis Jepa Jesús tsjom jas tjecjyoꞌla perfume lal.
Jay pjucj tsꞌüil lal tjapjaja la tjiji jupj tsjom.
Jupj jüpülücj Lázaro tsjyúnatsja.)
Lázaro tsjyuna na,
jupj toꞌopan taná tjowelepj qjuis Jepa Jesús mpes:
“Malala jos jipj jemica,
jupj ne pajal quelel lejay jipj”.
Jesús tjapjaca na niná,
tjevele:
“Jupj malala jos mpes,
la pꞌa ca sin müꞌüsüs pajal ꞌüsüs Dios.
Ca jus nlayecj pajal ꞌüsüs Dios Jatjam.
Ma nin tepyala la mas jupj”,
nin tjevele Jesús.
Jesús pajal quelel la síjitsja conas,
Marta ꞌotsꞌipj,
María ꞌotsꞌipj,
Lázaro ꞌotsꞌipj.
Mopꞌiyá ma len̈ way tjemey Jesús jupj ntꞌa.
Newa tsꞌacꞌ matꞌe tjáꞌasa neꞌaj,
tjáꞌasa ntꞌa.
Jupj seletsja jupj ca ꞌüsüs la mijis locopyaya.
Locopyaya tsꞌacꞌ matꞌe na,
tjevele discipulopan jis lal:
—Mas quinam Judea moꞌó niswá,
Lázaro püꞌü ntꞌa.
Mpes Jesús discipulopan tjowelepj jupj lal:
—Pajal nin qjuiyola jipj jay Judea moꞌó,
judiopan jis jepapan patja ntꞌa.
Nawajaꞌa pꞌin quelel jaꞌünantsja jipj pe mpes.
¿Ncu yupj patja ntꞌa quelel jay jipj?
Jesús jis lal tjevele:
—Jyawca na,
hora dóceya jyawca nin jawas.
Jaw na wine,
ma pojo.
ꞌÜcj nyuca jupj,
lotsꞌacꞌ jyawca mpes.
Püste wine pꞌin pojo,
jupj jaw cjuwá mpes.
Nin pꞌiyá napj lal.
ꞌÜcj jum quinam.
Jaw na jinwá napj lal custjay.
Ma malala ma palas custjay.
Nin tjevele na jupj,
tjevele wa discipulopan jis lal:
—Cupj qjuis cajamica Lázaro tjejyá.
Napj ca lya miyawǘ jupj,
ca jas müjünsüs.
Mpes discipulopan tjowelepj qjuis Jepa lal:
—Jupj ꞌa tjejyá,
quina wa ca müꞌüꞌsüs jupj.
Discipulopan ma sin tjiꞌyüsa Jesús tjevelá,
mpes nin tjowelepj.
Jesús quelel véletsja Lázaro tepeꞌe quinam.
Nin mpes jupj tjevele “tjejyá” quinam.
Discipulopan yólatsja Jesús nin quelel véletsja Lázaro nasa tjejyá pꞌin.
Mpes Jesús ꞌüsüs way tjevele yupj jis lal:
—Lázaro tepeꞌe.
Más ꞌüsüs ca nsem nun mpes ma tjoꞌos napj Lázaro ntꞌa,
malala jostsja na.
Napj ca pajal ꞌüsüs la mejay quinam jupj mpes,
ne nun ca mponé napj nin poꞌó.
Nin mpes ꞌücj najas ma tjoꞌos neꞌaj jupj ntꞌa jupj malala jostsja na.
Mas quinam jupj ntꞌa.
Jesús nin tjevele na,
Tomás tjevele discipulopan pꞌa wa jis lal:
—Mas wa ncupj,
ncaꞌlequecj wa Jesús lal.
(Tomás ꞌa discípulo watsja.
‘Pjaní Popa Mátꞌeya’ lotsja wa jupj.)
Mpes Lázaro tüpüꞌü ntꞌa tjemey Jesús,
jupj discipulopan jis lal.
Jus tjevyanta na,
jupj jus nleya tsꞌacꞌ yulupjana tjejyawca quinam tepeꞌe Lazará.
Tsꞌacꞌ yulupjana tjejyawca quinam jomwen jul tüpüꞌü Lázaro jüpꞌüy.
ꞌÜcj la tjajay la toc,
judiopan lajay jinwá.
Lázaro tüpüꞌü ntꞌa Betania lotsja neꞌaj.
Neꞌaj way pꞌin Jerusalén ntꞌa,
pülücj patja ntꞌa.
Tucucꞌ pjaní way pꞌin neꞌaj.
Neꞌaj way pꞌin,
mpes judiopan pülücj tjiquil wa Jerusalén mpe yus la nuc Lázaro jüpülücpan,
Marta pjaní wa,
pjaní wa María.
Tjiquil yus la nuc jis pülücj tepeꞌe mpes.
Quelel ꞌüsüs javeleptsja yupj jis lal,
ma ca pajal nin yola yupj.
Marta jus nleya Jesús jacꞌ.
Jus nleya na,
tjemey la nüjüsü.
María newa wa ntꞌa tjáꞌasa.
Marta tjevele Jesús lal:
—Jipj quiꞌá cücj,
ma cüpaꞌistsja nquiway.
Newa napj selé Dios ca mya ꞌayas pjü way jipj le mon.
Jesús tjevele jupj lal:
—Jiquiway ca niswa jas müjünsüs mpüꞌüm niswá.
Marta wola tjevele:
—Napj selé jupj ca jas müjünsüs mpüꞌüm niswá,
nin jawas tecyaꞌlin̈ sin müjünsücj na.
Jesús tjevele jupj lal:
—Tꞌücꞌ.
Napj pꞌiyá ca nin la mejay niná jiquiway mpes.
Napj pꞌiyá ca sin müjünsǘ tecyaꞌlin̈.
Napj pꞌiyá nin lejay patjá.
Napj lal japon,
lovin ca mpatjam.
Yupj cyaꞌlin̈ na,
newa ca mpatjam.
Quina patja,
napj lal japon,
ma ca ncaꞌlin̈ yupj lovin.
¿Min pyon jipj niná?
—nin la tjiꞌyüya Jesús.
Marta tjevele:
—Napj pyon.
Napj pyon jipj niná Yomen Dios tjevele ca jas majamas qjuis capj la pꞌacj.
Jipj Dios Jatjam.
Püna Dios nin tjevele jipj nosis ntꞌa ca ncuwim.
Marta nin tjevele na,
wo ntꞌa tjemey niswá.
Tjevele ncuwim jüpülücj María.
Jupj way lal pꞌin tjevele.
Tjevele:
—Nasa tjacꞌ sin ꞌyüsa la sijá.
Jupj la tjemyona jipj ca mim jupj ntꞌa.
María niná tjapjaca na,
len̈ way jas nisa,
tjemey Jesús ntꞌa.
Jesús ma neꞌas tjacꞌ pülücj patja ntꞌa custjay.
Newa Marta la nüjüsü ntꞌa tjáꞌasa jupj.
María tjemey na,
judiopan nepenowá newa wo ntꞌa tjatja cüiway tepeꞌe mpes.
Yupj jus tjunuc jas nisa,
len̈ way tjemey.
Ma sin tjiꞌyüsa tsjan mpes nin la tjiji.
Yólatsja jupj tjemey jüpülücj toc püꞌü ntꞌa lo puyus ca nacj.
Mpes cjüil tjil yupj.
María neꞌas tjemey Jesús ntꞌa.
Jus tjinyuca na,
María palá nipiꞌtje jupj wolapꞌaꞌá.
Tjevele Qjuis Jepa Jesús lal:
—Jipj quiꞌá cücj,
ma cüpaꞌistsja mpülücj.
Jesús jus tjinyuca María pajal li piyutsja.
Tjinyuca wa judiopan María lal tjiquil pajal la puyuptsja wa yupj.
Nin tjinyuca na,
pajal ꞌaplijila way tepyala Jesús.
Pajal jola tepyala jupj.
Jis la tjiꞌyüya yupj jis lal:
—¿Caꞌaj tüpüntüpj jupj jüpꞌüy?
—Was,
jus nlayen —tjowelepj yupj.
Jesús la tipiya wa.
Mpes judiopan nepénowa tjowelepj:
—Tꞌücꞌ way quelel la tjíjitsja Lázaro.
Nepena yupj sin popa wa tjowelepj:
—Jesús tjiꞌyüꞌsa la tjiji ma nyucá.
¿Ncu ma polel tjiꞌyüꞌsa la tjiji wa Lázaro,
ma lo mas?
Niswa pajal jola tepyala Jesús.
Lázaro jüpꞌüy tüpüꞌü ntꞌa tjacꞌ quinam.
ꞌAmá jul,
neven ntꞌa,
pǘꞌütsja jupj.
Pe püné jun tapá jáꞌasatsja jun vilicj ntꞌa.
Jesús tjevele:
—Naꞌaj jas tentené pwen.
Marta neꞌaj jáꞌasatsja.
Tepeꞌe jüpülücj waytsja jupj.
Tjevele Qjuis Jepa Jesús lal:
—Pajal malala cjumsu quinam.
Tsꞌacꞌ yulupjánatsja tepeꞌe nas.
Jesús tjevele jupj lal:
—Quina ca jus nlayen Dios pajal ꞌüsüs.
Niná nasa tjevelé jipj lal.
Jipj pyon napj lal,
ca jus nlayen Dios pajal ꞌüsüs —nin tjevele jupj.
Mpes naꞌaj jas tentené quinam pwen,
jun cjol tepyala.
Nin la tjajay na,
Jesús tjevele Popay Dios lal.
Jay la pꞌaꞌa tjinyuca,
tjevele:
—Wüiꞌis,
Mpapay,
jipj lal.
Napj tjevelé na jipj lal,
jipj ntjeꞌan najastsjé.
Napj selé lovin pjocꞌ napj velé na jipj lal.
La pꞌa pülücj quiꞌá jatja,
ma salejepj niná.
Nin mpes ꞌücj jis la pjac tjevelé jipj lal.
Mpes ca mponecj jipj nin tjejyam —nin tjevele Jesús.
Tecyawaja tjevele na Popay Dios lal,
Jesús yümücj tjevele:
—Lázaro,
pjeꞌá was ꞌamá jul mpe.
Mpes jupj tjacꞌ,
tepeꞌetsjé.
Niswa nyucunú quinam.
Newa jun tapá jas tjüvüꞌüntsja jupj.
Pülül pꞌa wa jay tsupaptsja jupj.
Mpes Jesús neꞌaj jatja jis lal tjevele:
—Jas ꞌosocté,
ꞌücj mim jupj.
Judiopan nepenowá María lal tjil neꞌaj,
mpes tjunuc wa Jesús la tjijá.
Tjunuc na niná,
yupj sin popa pajal pülücj topon Jesús lal.
Nepena yupj sin popa ma topon lovin.
Más tsꞌa ꞌin jis tepyala Jesús nin la tjiji mpes.
Ma jisastsja pülücj japon Jesús lal.
Mpes fariseopan ntꞌa tjil,
yupj jis lal tjowelepj Jesús la tjijá.
Mpes sacerdote noypan ꞌa jis tjimyula fariseopan jis lal.
ꞌA jis tjimyula na,
yuwá jis la tjüꞌüy:
—¿Tsjan ca la mijicj cupj?
Yom niná pajal la pülücj pajal ꞌüsüs liji,
yom pꞌin ma polel liji jinwá.
Nin mpes sin ꞌyüsa la siji Dios jas tjejyama jupj.
Cupj ma polel ꞌyayacj newa nin liji Jesús.
Cupj ꞌyayacj Jesús nin liji,
ca pjü mponecj jupj niná Yomen Dios tjevele ca jas majamas qjuis capj la pꞌacj.
Yupj ca mvelecj Jesús judiopan jis Jepa.
La mpaꞌnacj ca romanopan jis jepapan jis lal.
Nin lajay nampa,
romanopan ca ncul,
ca pjü malala la mijicj cupj jyüꞌtücj ntꞌa.
Ca mvelecj wa cupj ma polel jyüꞌtücj cupj qjuis gentá —nin tjowelepj yupj.
Pjaní neꞌaj yupj sin popa,
Caifás lotsja jupj.
Año niná jupj sacerdote más pünetsja.
Jupj tjevele yupj jis lal neꞌaj:
—Nun ma nusin ꞌyüsa jas tüpwes.
Nun ma jus nlayé más ꞌücj cupj mpes Jesús mpaꞌis,
ma ca judiopan pjü ncaꞌlin̈.
Niná jupj tjevele,
jupj jola jin tuluctsja.
Dios jola jin tjevele.
Caifás sacerdote más pünetsja nin tepyala na,
mpes Dios cus tjepꞌyaꞌsa ꞌücj lo veles tsjan ca mpalas Jesús lal.
Nin mpes tꞌücꞌ tjevele Jesús ca mpaꞌis judiopan mpes.
Pjü mpes wa tepeꞌe Jesús,
judiopan mpes pꞌin tulucj.
Jesús tepeꞌe,
ꞌa jis mulus pjü way Dios tsꞌuyupj.
Pjü Dios tsꞌuyupj,
pjü jun taꞌá patja,
pjü jis pülücpan la tjiji jupj.
Nin jawas nepé judiopan jis jepapan nin tjowelepj ꞌoyn la qjuijicj cüꞌüꞌnacj Jesús.
Nin mpes Jesús ma tjuwine quinam pülücj patja ntꞌa,
judiopan tapatja ntꞌa.
Tjemey jupj Jerusalén mpe.
Efraín moꞌo tjemey.
Pjaní way patja neꞌaj ꞌin.
Neꞌaj pꞌintsja wa cjuwá ntꞌa.
Neꞌaj tüpüꞌü Jesús jupj discipulopan jis lal.
Nasa quelel fiesta pꞌa wa lajaytsja judiopan.
“Dios Qjuis Capa Nipj Tjemey” nin lotsja fiesta niná.
Mwalá way pꞌin,
judiopan pülücj tjil Jerusalén ntꞌa yupj pjaní pjaní pátjatsja mpe.
Judiopan püna la tjajay jin pꞌiyá la tjajay wa,
salá jinwá jis la pal Dios lal.
Ma nin la qjuijicj niná,
ma polel fiesta la cüjaytsja yupj.
Yupj la tapaltsja Jesús neꞌaj,
Jerusalén moꞌó.
Ma jus tjunuc,
mpes yuwá tjowelepj Jesús poꞌó,
ꞌa jis tjimyula na Dios wo ntꞌa.
Tjowelepj:
“Jesús ma ncuwim ca nacj fiesta ntꞌa”.
Sacerdote noypan la pal watsja Jesús.
Nin pꞌiyatsja fariseopan.
Yupj tjüjütütj judiopan ca jis wala mvelecj caꞌaj jáꞌasa Jesús,
yupj jus nlay na pꞌin.
Quelel salejeptsja ꞌücj jis la winin jis la tjilil Jesús,
cus la tül.